Activision

Activision Publishing, Inc. estas usona videoluda eldonfirmao bazita en Santa Monica, Kalifornio. Ĝi estas la eldonisto de sia patrina kompanio, Activision Blizzard, kaj konsistas el pluraj filiaj studioj. Activision estas unu el la plej grandaj triapartiaj videoludaj eldonistoj en la mondo kaj estis la plej granda usona eldonisto en 2016.

La kompanio estis fondita kiel Activision, Inc. la 1-an de oktobro 1979 en Sunnyvale, Kalifornio, fare de iamaj Atari-ludprogramistoj kolerigitaj pro ilia malbona traktado. Ili ekdisvolvis siajn proprajn ludojn por la tiam populara hejma videoludilo Atari 2600. Activision estis la unua sendependa, triapartia videoludila programisto. La videoluda kraŝo de 1983, parte kaŭzita de tro multaj novaj kompanioj provantaj sekvi la paŝojn de Activision sen la sperto de ties fondintoj, vundis la pozicion de la firmao en la videoluda merkato kaj devigis la kompanion diversigi al ludoj por hejmaj komputiloj, interalie per la akiro de Infocom. Post ŝanĝo en administrado, kun la ĉefoficisto Jim Levy anstataŭigita de Bruce Davis, la kompanio renomigis sin al Mediagenic kaj cetere publikigis profesiajn kaj komercajn programarojn. Mediagenic rapide falis en ŝuldon, kaj la kompanio estis aĉetita por ĉirkaŭ 500,000 dolaroj de Bobby Kotick kaj malgranda grupo de investantoj ĉirkaŭ 1991.

Kotick draste renovigis kaj restrukturis la kompanion por eligi ĝin el ŝuldo, maldungante la plej multon de ĝia personaro, movante la kompanion al Los-Anĝeleso, kaj revenante al la nomo Activision. La Kotick-gvidita Activision serĉadis pliajn eldonajn oportunojn, post resaniĝo de siaj antaŭaj financaj problemoj. Ĝi komencis akiri multajn studiojn kaj diversajn specojn de intelekta propraĵo dum la 1990-aj kaj 2000-aj jaroj, inkluzive de la precipe sukcesaj videoludaj serioj Call of Duty kaj Guitar Hero. Holdingo estis formita kiel la patrina kompanio de Activision por administri kaj siajn internajn kaj siajn akiritajn studiojn. En 2008, ĉi tiu holdingo kuniĝis kun Vivendi Games (la patrina kompanio de Blizzard Entertainment) kaj formis Activision Blizzard, kun Kotick kiel ĝia ĉefoficisto. Ene de ĉi tiu strukturo, Activision administras multajn triapartiajn studiojn kaj eldonas ĉiujn ludojn, krom tiuj kreitaj de Blizzard mem. En oktobro 2023, Microsoft aĉetis la patrinan kompanion Activision Blizzard, asertante, ke la kompanio daŭre funkcios kiel aparta firmao. Nun parto de la divizio "Microsoft Gaming", Activision retenas sian funkcion kiel la eldonisto de ludoj disvolvitaj de siaj studioj.

 Referencoj 

 Eksteraj ligiloj 
 Oficiala retejo ()

Kategorio:Usonaj firmaoj
Kategorio:Videoludaj firmaoj
Kategorio:Firmaoj de Kalifornio